Overophedning af iPhone 15 fikses med opdatering

Siden lanceringen af iPhone 15 serien har et stigende antal ejere klaget over, at telefonerne har en tendens til overophedning. Nu reagerer Apple på kritikken; de erkender problemet og vil rette op på det med en snarlig softwareopdatering.

I en udtalelse, der er blevet delt med flere medier, siger Apple at varmeudviklingen primært er et problem når telefonen indstilles første gang. Men at der også er fundet problemer med enkelte apps og at de samarbejder med udviklerne om at løse det.

“Vi har identificeret et par forhold, der kan få iPhone til at blive varmere end forventet. Enheden kan føles varmere i løbet af de første par dage efter opsætning eller gendannelse af enheden på grund af øget baggrundsaktivitet”, skriver Apple og fortsætter:

“Vi har også fundet en fejl i iOS 17, som påvirker nogle brugere og vil blive rettet i en softwareopdatering. Et andet problem involverer nogle nylige opdateringer til tredjepartsapps, der får dem til at overbelaste systemet. Vi arbejder med disse app-udviklere på rettelser, der er ved at blive udrullet.”

En af de apps, der åbenbart giver problemer, er Instagram.

I modsætning til tidligere beskyldninger er det nye titanium-materiale, som Pro-modellerne er pakket ind i, ikke ansvarlig for overophedning.

Apple understreger også, at der ikke er nogen fare for at telefonen beskadiges. I tilfælde af, at komponenter kommer i nærheden af en kritisk temperatur, vil systemet automatisk lukke ned indtil temperaturen er normal igen.

Her på redaktionen har vi ikke oplevet problemer med for høj varmeudvikling fra de nye telefoner.

Overophedning af iPhone 15 fikses med opdatering